**Lännen Media** on länsi- ja pohjoissuomalaisten maakuntalehtien perustama yhteisyritys. Lehdet perustivat vuoden 2014 lopulla yhteisen valtakunnallisen toimituksen, joka tuottaa sisältöä niin painettuihin lehtiin kuin digi-, verkko- ja mobiilikanaviin. Toimitus on yhtiöitetty Lännen Media Oy:hyn. Yhtiön toimitusjohtajana ja Lännen Median päätoimittajana toimii Matti Posio.

Lännen Median perustajiin kuului 12 lehteä: Alma Median sanomalehdet Aamulehti, Satakunnan Kansa, Lapin Kansa, Kainuun Sanomat ja Pohjolan Sanomat; Ilkka-Yhtymän sanomalehdet Ilkka ja Pohjalainen; sekä Turun Sanomat, Kaleva, Keskipohjanmaa, Hämeen Sanomat ja Forssan Lehti. Osakaslehtien yhteenlaskettu levikki oli noin 500 000 kappaletta ja lukijakunta noin 1,3 miljoonaa henkeä.

Lännen Media oli ennen muuta Alma Median ja *Aamulehden* hanke, ja sitä ajoi päätoimittaja Jouko Jokinen. Perustamisen taustalla oli halu saada Helsingin median vastapainoksi maakuntalehtiä palveleva yhteistoimitus, joka tuottaisi osakkailleen laadukasta journalismia painovalmiissa muodossa. Lännen Median oli tarkoitus keskittyä perusuutisointia pidemmälle jalostettuun sisältöön. Uusi toimitus tekisi omia valtakunnallisia uutisia, selvityksiä ja analyysejä, sekä ulkomaanuutisia, joiden tekemiseen maakuntalehdissä ei aina riittänyt resursseja. Uutisten lisäksi Lännen Media tuottaisi ajatonta sisältöä viikonvaihdesivustoille ja teemaliitteisiin. Ajatuksena oli vapauttaa osakaslehtien resursseja paikallisten aiheiden käsittelyyn.

Hankkeen alussa oli suunniteltu jopa 60 hengen toimitusta, joka olisi painottunut digitaaliseen julkaisemiseen, mutta *Turun Sanomien*, *Ilkan* ja *Pohjalaisen* tahdosta päädyttiin pienempään kokoon ja printtipainotukseen. Lännen Median toimituksessa työskenteli aluksi 40 ihmistä, joista 10 Helsingin toimituksessa ja loput osakaslehtien toimituksissa eri puolilla Suomea. Jokainen osakaslehti antoi Lännen Medialle toimittajia kokonsa mukaisessa suhteessa ja sai vastineeksi omaan käyttöönsä kaiken Lännen Median tuottaman sisällön. Mukaan yhteistoimitukseen valittiin kunkin osakkaan parhaat tekijät. Resurssit olivat alan yleiseen tilanteeseen nähden poikkeuksellisen hyvät: toimituksen budjetti oli noin 3,9 miljoonaa euroa.

Pian perustamisensa jälkeen Lännen Media saavutti useita uutisvoittoja, joiden ansiosta se nousi korkealle STT:n siteeratuimpien listalla. Monien uutisvoittojen takana oli toimittaja Lauri Nurmi. Lännen Media teki myönteisen vaikutuksen poliitikkoihin ja haastateltaviin. Monet tietojen vuotajat kääntyivät nimenomaan Lännen Median puoleen, ja yhteistoimitus alkoi saada saada haastatteluja myös sellaisilta tahoilta, jotka aiemmin olisivat ottaneet yhteyttä esimerkiksi *Helsingin Sanomiin* tai Yleisradioon.

Vuonna 2017 osakaslehtien määrä väheni yhdellä, kun Pohjolan Sanomat lakkautettiin, mutta vuonna 2018 raumalainen Länsi-Suomi-lehti liittyi mukaan osakkaaksi.

Vuonna 2017 Lännen Median sijoitus STT:n listalla laski. Tekijöiden vaihtuvuus toimituksessa oli suurta, mikä johtui osittain työkiertosopimuksista ja osittain yhteistoimituksen ristipaineista. Vuonna 2019 Lännen Median toimituksen kokoa supistettiin 30 työntekijään. 

Osakaslehdet halusivat Lännen Medialta verkkojuttuja paikallisista aiheista, mutta Lännen Media oli printtivetoinen ja sen sisällöt olivat valtakunnallisia. Lännen Median verkkostrategia jäi puutteelliseksi seurauksena osakaslehtien ristiriitaisista tavoitteista digitaalisuuden suhteen.

Helmikuussa 2020 Sanoma osti kaksi Lännen Median osakaslehteä, *Aamulehden* ja *Satakunnan Kansan*. Samalla Lännen Median alullepanija Alma irtautui yhteistyöstä. Alma halusi panostaa enemmän digitaaliseen julkaisuun. Pian Sanoma kertoi, ettei sekään halunnut jatkaa Lännen Median kanssa, ja niin yhteistoimituksen rahoituksesta hävisi noin kolmannes.

Ilkka ja Pohjalainen yhdistettiin Ilkka-Pohjalaiseksi vuoden 2020 alussa. Siten vuonna 2020 Lännen Median tuottamia sisältöjä julkaisi 11 sanomalehteä. Sanoman omistukseen siirtyneiden Aamulehden ja Satakunnan Kansan irtisanomisaika päättyy toukokuussa 2021.

Helmikuussa 2021 Lännen Median toimitusta uudistettiin, jolloin sinne jäi vain kuusi työntekijää, joista kolme on toimittajia ja kolme esimiesasemassa. Lännen Median osakaslehtien yhteenlaskettu lukijamäärä on 620 000.

Lännen Median lisäksi toinen vastaava suurien suomalaisten sanomalehtien yhteistyöverkosto on Uutissuomalainen.

| Lännen Media | Uutissuomalainen |
| --- | --- |
| Forssan Lehti | Aamuposti |
| Ilkka-Pohjalainen | Etelä-Saimaa |
| Kainuun Sanomat | Etelä-Suomen Sanomat |
| Keskipohjanmaa | Helsingin Uutiset |
| Kaleva | Hämeen Sanomat |
| Lapin Kansa | Iisalmen Sanomat |
| Länsi-Suomi | Itä-Häme |
| Turun Sanomat | Itä-Savo |
|  | Karjalainen |
|  | Keskisuomalainen |
|  | Keski-Uusimaa |
|  | Kouvolan Sanomat |
|  | Kymen Sanomat |
|  | Länsi-Savo |
|  | Länsi-Uusimaa |
|  | Länsiväylä |
|  | Savon Sanomat |
|  | Tamperelainen |
|  | Turkulainen |
|  | Uusimaa |
|  | Vantaan Sanomat |

Lähteet
-------

* Kaleva ja 11 muuta lehteä tiivistävät yhteistyötään.  *Kaleva*, 7.2.2014, s. K13.  Kaleva Oy. Artikkelin verkkoversio. Viitattu 7.2.2014.

### Viitteet

1. ↑  Teemu Luukka: Kuuden lehtitalon Lännen Media aloittaa lokakuussa *hs.fi*.
2. ↑  MEISTÄ | Lännen Media *lannenmedia.fi*.  Arkistoitu 17.8.2020. Viitattu 21.5.2020.
3. ↑  Kaleva 7.2.2014
4. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26  Lauri Nurmi hankki vuoden kovimman politiikan uutisen. Miksi Lännen Media halusi estää sen julkaisemisen? - Journalisti *www.journalisti.fi*.  Arkistoitu 22.2.2021. Viitattu 27.2.2021.
5. ↑  Ilkka ja Pohjalainen yhdistetään, uusi media on Ilkka-Pohjalainen *Helsingin Sanomat*.  22.11.2019. Viitattu 27.2.2021.
6. ↑  Sanoma ilmoitti laittavansa katkolle Lännen Media -sopimuksen | Lännen Media *lannenmedia.fi*. Viitattu 21.5.2020. [vanhentunut linkki]
7. ↑  Uusi Lännen Media keskittyy asiajournalismiin ja palvelemaan tilaajia – yhteistoimituksessa eturivin journalisteja TS.fi.


|  |  |  |  |  |
| --- | --- | --- | --- | --- |
| 

| * n
* k
* m
Lännen Media |
| --- |
|  |
| Julkaisijalehdet | 
* Aamulehti
* Forssan Lehti
* Hämeen Sanomat
* Ilkka-Pohjalainen
* Kainuun Sanomat
* Kaleva
* Keskipohjanmaa
* Lapin Kansa
* Satakunnan Kansa
* Turun Sanomat

 |

 |